เอสเอ็มอีแบงก์รับ คลังสั่งแจงขายหนี้
คลังสั่งเอสเอ็มอีแบงก์ทำหนังสือชี้แจงปล่อยกู้และขายหนี้ด่วน หลังเจอร้อง ป.ป.ช.
28 ก.ค. 2559

คลังสั่งเอสเอ็มอีแบงก์ทำหนังสือชี้แจงปล่อยกู้และขายหนี้ด่วน หลังเจอร้อง ป.ป.ช.
นายมงคล ลีลาธรรม กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า กระทรวงการคลังสั่งให้ธนาคารทำหนังสือชี้แจงเรื่องการปล่อยสินเชื่อและประมูลขายหนี้ตามที่มีการร้องเรียน ซึ่งธนาคารได้ตั้งคณะกรรมการสอบข้อเท็จจริงและรวบรวมเอกสารหลักฐานชี้แจงส่งให้คลังแล้ว เมื่อวันที่ 21 ก.ค.ที่ผ่านมาใน 3 กรณี
สำหรับการอนุมัติสินเชื่อให้แก่ บริษัท ชินวัตรไทย ได้พยายามรวบรวมเอกสารการปล่อยกู้ตั้งแต่ 10 กว่าปีก่อน ส่วนการประมูลขายหนี้ได้ชี้แจงว่าเป็นการขายคละรวมเป็นกองใหญ่ ทรัพย์ดังกล่าวอยู่ในที่ตั้งของกองตะวันออก หลักการประมูลหนี้ไม่ใช่การขายหลักประกัน แต่เป็นการขายสิทธิเรียกร้องของลูกหนี้ ซึ่งบริษัทบริหารสินทรัพย์ที่รับซื้อหนี้ไปจะต้องไปติดตามทวงหนี้ต่ออีก กว่าจะรู้ผลต้องใช้เวลาอีกหลายปี
นอกจากนี้ ยังให้ข้อมูลการปล่อยกู้ให้ลูกหนี้อีก 2 ราย เช่น โรงสีข้าวจงเจริญ ซึ่งการตรวจสอบปกติจะมี 2 ขั้นตอนคือ การตั้งกรรมการสอบข้อเท็จจริง ถ้ามีมูลก็สอบหาข้อเท็จจริงเพื่อหาตัวผู้ที่เกี่ยวข้องทั้งหมด ที่ผ่านมาธนาคารได้ทำหนังสือถึงกระทรวงการคลังเท่านั้น ส่วนคณะกรรมการป้องกันและปราบปรามการทุจริตแห่งชาติ (ป.ป.ช.) ยังไม่มีการทำเรื่องเข้ามาให้ชี้แจง
ก่อนหน้านี้ นายวัชระ เพชรทอง อดีต สส.บัญชีรายชื่อ พรรคประชาธิปัตย์ ยื่นหนังสือให้ ป.ป.ช.ตรวจสอบการทุจริตในเอสเอ็มอีแบงก์รวม 3 ประเด็น คือ 1.การอนุมัติขายหนี้เอ็นพีแอลกว่า 1 หมื่นล้านบาท อาจผิด พ.ร.บ. การเสนอราคาต่อหน่วยงานของรัฐ 2.การอนุมัติสินเชื่อให้โรงสีข้าวจงเจริญ 125 ล้านบาท และ 3.การใช้เอกสารปลอมเป็นหลักฐานยื่นกู้และเบิกเงินกู้ของลูกผู้บริหารระดับสูงที่ถูกธนาคารแห่งประเทศไทยตรวจพบ